Oikeusministeri Antti Häkkänen torjui Suomen Kuvalehden haastattelussa Ruotsin selvittämän, suostumuksen merkitystä painottavan raiskauslainsäädännön uudistuksen. Häkkänen kuvaili SK:n mukaan sitä ”elämälle vieraaksi” malliksi.

Suomen Kuvalehti kirjoitti jutussaan oikeusministeri Häkkäsen sanoneen suostumuksen puutteen raiskauslainsäädäntöön lisäämiseen olevan

"

elämälle vieras

"

malli.

Näitä sanoja kritisoivat useat tahot sosiaalisessa mediassa ja SK:n jutussa

Häkkänen julkaisi perjantaina blogitekstin, jossa hän avaa

"

elämälle vieras

"

-ilmaisun taustaa ja kiistää sen olevan hänen omansa

Oikeusministeri Antti Häkkänen. JENNI GÄSTGIVAR

Suomen kuvalehden mukaan erityisesti Ruotsissa on #metoo:n myötä keskusteltu kiivaasti siitä, pitäisikö raiskauksen juridisen määritelmän perustua väkivallan sijaan suostumuksen puutteeseen. Keskustelua aiheesta on nostettu tapetille Suomessakin.

Muutos tarkoittaisi, että mikäli henkilö ei ole suoraan ilmaissut suostumustaan seksiin, olisi seksi hänen kanssaan kielletty. Suostumuksen ilmaisemiseksi täytyy sanoa kyllä tai muutoin osoittaa selvästi halunsa olla mukana seksuaalisessa kanssakäymisessä.

Ruotsissa maan hallitus esitti joulukuussa suostumusperusteiseen malliin siirtymistä. Suomen Kuvalehti kysyi oikeusministeri Antti Häkkäseltä (kok), voitaisiinko vastaavaa uudistusta harkita myös Suomessa.

Häkkänen torjui ajatuksen tavalla, joka on herättänyt arvostelua. Suomen Kuvalehdessä kirjoitetaan:

- Oikeusministerin mukaan suostumusperustainen malli on ”elämälle vieras”, sillä käytännössä osapuolet harvoin nimenomaisesti ilmoittavat toisilleen suostuvansa sukupuoliyhteyteen, vaikka he siihen vapaaehtoisesti ryhtyisivätkin.

Useat tahot kummastelivat

Jutussa haastateltu ihmisoikeusjärjestö Amnestyn sukupuoleen ja seksuaalisuuteen perustuvan syrjinnän asiantuntija Pia Puu Oksanen kummasteli oikeusministerin " elämälle vieras " -argumenttia. Hänestä suostumusvaatimuksen kirjaaminen lakiin olisi hyvä idea.

- Se tarkoittaa sitä, että siirrytään no means no -ajattelusta yes means yes -ajatteluun. Ennen kuin suostumusta ei ole, ei pidä sivuuttaa tai mitätöidä toisen henkilön seksuaalista itsemääräämisoikeutta.

Myös kaksi Suomen Kuvalehden haastattelemaa oikeusprofessoria näkevät suostumusmallissa paljon kannatettavaa.

Häkkäsen kommentti aiheutti närää myös sosiaalisessa mediassa, jossa sitä kommentoi muun muassa vihreiden Emma Kari.

- Seksi ilman suostumusta on aina raiskaus. Miksi tämä on oikeusministerin mielestä " elämälle vieras " lähtökohta raiskauslainsäädännölle? Eikö naisen itsemääräämisoikeuden puolustaminen ja uhrin aseman parantaminen ole välttämätöntä, jos haluamme vähentää seksuaalirikoksia? Kari kysyi #metoo-tunnisteen kera.

Myös hiljattain omasta raiskauksestaan kertonut vihreiden kansanedustaja Satu Hassi osallistui keskusteluun.

- Ministeri ei tunnu ymmärtävän raiskausrikosta seksuaalisen itsemääräämisoikeuden ja ihmisoikeuden loukkauksena. Nykyisessä rikoslaissa raiskaus määritellään sen perusteella, käytetäänkö teossa väkivaltaa tai sen uhkaa tai vastusteleeko uhri. Tämä tulisi muuttaa ja suostumuksen puute pitäisi lisätä raiskauksen määritelmään, Hassi sanoo tiedotteessa.

Aihepiiri on vakava

Perjantai-iltana Häkkänen julkaisi Oikeusministeriön sivuilla vastineensa närkästyneeseen keskusteluun todeten, ettei kuohuntaa herättänyt " elämälle vieras " ilmaus ole hänen omansa.

Ilmausta on Häkkäsen mukaan käytetty eduskunnassa vuonna 2014, kun suostumuksen puutteen lisäämisestä raiskauslainsäädäntöön on keskusteltu.

- Vuoden 2014 esityksessä sanottiin, että nimenomaisen suostumuksen näyttäminen toteen on jopa ”elämälle vieras”. Tuo sanamuoto ei ole minun sanomaani, enkä ole sitä myöskään käyttänyt, Häkkänen alleviivaa.

Häkkänen toteaa tekstinsä aluksi keskustelun raiskausrikosten ympärillä käyvän vilkkaana.

- Aihepiiri on äärimmäisen vakava, herkkä ja oikeudellisesti moniulotteinen.

Häkkänen painottaa tekstissään raiskausrikosten vakavuutta.

- Raiskausrikokset ovat hävyttömiä toisen ihmisen itsemääräämisoikeutta rikkovia tekoja, joista tulee saada oikeudenmukainen rangaistus. Raiskausrikoksilla aiheutetaan pysyviä elinikäisiä haavoja ja tämän tulee myös näkyä rangaistuksissa, Häkkänen kirjoittaa.

Häkkänen puolustautuu

Häkkänen kommentoi sanomisistaan virinnyttä kritiikkiä perjantaina julkaistussa kirjoituksessa. Siinä hän muun muassa vakuuttaa, että Suomi seuraa Ruotsin suostumusmallihanketta tarkkaavaisesti ja " ryhdymme tarvittaessa toimenpiteisiin " .

Oikeusministeri korostaa, että rikoslain kehittämisessä täytyy ottaa huomioon monet näkökohdat.

- Rangaistusten tulee olla oikeudenmukaisia ja tunnusmerkistöjen sellaisia, että rikosvastuu saadaan tehokkaasti toteutumaan - kuitenkin siten, että kaikkien osapuolten oikeudenmukaisesta oikeudenkäynnistä, lähtökohtaisesta syyttömyysolettamasta, rikosoikeuden laillisuusperiaatteesta ja muista oikeusvaltion ydinasioista pidetään kiinni, Häkkänen kirjoittaa.

Häkkäsen mukaan suostumuksen puutteen lisäämisestä raiskauksen tunnusmerkistöön on keskusteltu paljon, ja se on hänen sanojensa mukaan " kuuma keskustelunaihe myös oikeustieteen maailmassa " .

Häkkänen kertoo käynnistäneensä erityisesti seksuaalirikoksiin liittyvän arviointityön oikeusministeriössä. Hän vakuuttaa, että Ruotsin hanketta suostumusmallista seurataan Suomessa tarkkaavaisesti.

- Arviomme rangaistusten ankaruutta ja myös tunnusmerkistöjä. Seuraamme myös esimerkiksi Ruotsissa käynnissä olevaa lainsäädäntöuudistusta, Häkkänen kertoo.

Häkkäsen mukaan eduskunta päätti vuonna 2014 asiasta keskusteltaessa yksimielisesti, että nimenomaisen suostumuksen puutteen lisääminen raiskauksen tunnusmerkistöön olisi monilta osin ongelmallinen.